b'\n_START_ARTICLE_\nKlajokliai\n_START_PARAGRAPH_\nKlajokliai\xc2\xa0\xe2\x80\x93 \xc5\xbemoni\xc5\xb3 bendruomen\xc4\x97s, kurios nuolat kei\xc4\x8dia gyvenam\xc4\x85j\xc4\x85 viet\xc4\x85. Paprastai klajokli\xc5\xa1kos tautos, gentys ver\xc4\x8diasi klajokline gyvulininkyste (keliauja paskui bandas i\xc5\xa1 vien\xc5\xb3 ganykl\xc5\xb3 \xc4\xaf kitas) arba med\xc5\xbeiokle bei rankiojimu (keliauja tarp med\xc5\xbeiokl\xc4\x97s plot\xc5\xb3). Dar dalis klajokli\xc5\xb3 ver\xc4\x8diasi prekyba ir keliauja tarp pirk\xc4\x97j\xc5\xb3. Klajokliai, besiver\xc4\x8diantys prekyba, amatais daugiausia yra \xc4\x8digonai. Jie tradici\xc5\xa1kai sudarydavo laikinas stovyklas, nors dabar gyvena daugiausia s\xc4\x97sliai._NEWLINE_Daugelis kult\xc5\xabr\xc5\xb3 senov\xc4\x97je buvo klajokli\xc5\xa1kos, ta\xc4\x8diau prasid\xc4\x97jus spar\xc4\x8diai industrializacijai, urbanizacijai tapo s\xc4\x97slios ir tik atokiuose pasaulio regionuose teb\xc4\x97ra i\xc5\xa1likusi\xc5\xb3 klajokli\xc5\xb3 med\xc5\xbeiotoj\xc5\xb3 ar gyvuli\xc5\xb3 augintoj\xc5\xb3. Tuo tarpu klajojantys prekiautojai prisitaik\xc4\x97 gyventi ir industrializuotoje visuomen\xc4\x97je._NEWLINE_Med\xc5\xbeiotoj\xc5\xb3-rankiotoj\xc5\xb3 klajokli\xc5\xb3 gentys daugiausia gyvena tropiniuose regionuose, nuolatos keliauja nuo vienos stovyklaviet\xc4\x97s prie kitos, pakeliui med\xc5\xbeiodami ir rinkdami valgomus augalus. Toki\xc5\xb3 taut\xc5\xb3 pavyzd\xc5\xbeiai yra dalis pigm\xc4\x97j\xc5\xb3 gen\xc4\x8di\xc5\xb3, bu\xc5\xa1m\xc4\x97nai, dalis Australijos aborigen\xc5\xb3, adivasiai, nukakai, koman\xc4\x8diai ir kt._NEWLINE_Klajokliai-gyvuli\xc5\xb3 augintojai gyvena daugiausia step\xc4\x97se, dykumose, tundroje. Tokie klajokliai vienoje vietoje \xc4\xafsikuria ilgesniam laikui (pvz., visam sezonui). Met\xc5\xb3 eigoje jie kartu su savo gyvuliais keliauja i\xc5\xa1 vien\xc5\xb3 ganykl\xc5\xb3 \xc4\xaf kitas. Paprastai jie \xc4\xafsikuria tose pa\xc4\x8diose vietose kaip ir praeitais metais. Toki\xc5\xb3 klajokli\xc5\xb3 gyvenamieji b\xc5\xabstai daug patvaresni u\xc5\xbe med\xc5\xbeiotoj\xc5\xb3, ta\xc4\x8diau yra laikini ir nesunkiai pergabenami (jurtos, palapin\xc4\x97s). Klajokli\xc5\xb3-gyvuli\xc5\xb3 augintojai da\xc5\xbenai sudaro tik dal\xc4\xaf tautos, o kiti jos nariai gyvena s\xc4\x97sliai, ver\xc4\x8diasi \xc5\xbeemdirbyste, prie\xc5\xa1ingai nei med\xc5\xbeiotojai, kur keliauja i\xc5\xa1tisa gentis. Pavyzd\xc5\xbeiai: mongolai, kirgizai, kalmukai (Vidurio Azija), beduinai, tuaregai, afarai, somaliai (Sachara), \xc4\x8diuk\xc4\x8diai, samiai, nencai (poliariniai kra\xc5\xa1tai)._NEWLINE_Senov\xc4\x97je klajokli\xc5\xb3 gentys b\xc5\xabdavo gerai ginkluotos, puldin\xc4\x97davo \xc5\xbeemdirbi\xc5\xb3 gyvenvietes ir u\xc5\xbevaldydavo did\xc5\xbeiules teritorijas (skitai, mongolai, tiurkai, hunai, chazarai ir kt.). Jie tapdavo rimtu pavojumi netgi galingoms valstyb\xc4\x97ms. Ta\xc4\x8diau prasid\xc4\x97jus industrializacijai klajokli\xc5\xb3 ginkluot\xc4\x97s reik\xc5\xa1m\xc4\x97 sumenko, o j\xc5\xb3 \xc5\xabkis nebegal\xc4\x97jo konkuruoti su masine produkcija, tod\xc4\x97l palaipsniui dalis klajokli\xc5\xb3 tapo s\xc4\x97sliais. Daugelis valstybi\xc5\xb3 siekia klajoklius paversti s\xc4\x97sliais (masin\xc4\x97 kolektyvizacija TSRS), \xc4\xafkurdinti gyvenviet\xc4\x97se, kad jie tapt\xc5\xb3 kontroliuojama valstyb\xc4\x97s dalimi. Sacharoje klajokliai da\xc5\xbenai kerta valstybi\xc5\xb3 sienas, n\xc4\x97ra pavald\xc5\xabs j\xc5\xb3 vald\xc5\xbeiai, kartais rengia ginkluotus u\xc5\xbepuolimus. Tokiose \xc5\xa1alyse kaip Malis, Nigeris, Somalis, Mauritanija jie tebesudaro \xc5\xbeymi\xc4\x85 gyventoj\xc5\xb3 dal\xc4\xaf.'